Dang‘ara tumanining sobiq bosh soliqchisi “obnal” bilan shug‘ullanadigan 22 ta firma ochgani ma’lum bo‘ldi

O‘zbekistonda o‘tgan ikki yilda mansab vakolatlarini suiiste’mol qilganligi uchun 31 nafar soliq xodimlari jinoiy javobgarlikka tortilgan. Bu haqda 7-noyabr kuni tashkil etilgan korrupsiya masalalariga oid idoralararo yig‘ilishda bosh prokuror Nig‘matilla Yo‘ldoshev ma’lum qildi.

Masalan, Dang‘ara tumani davlat soliq inspeksiyasi rahbari Turg‘unboyev korrupsiyaga moyilligi tufayli soliq xizmatidan bo‘shatilgan Mo‘minov va Karimovni ishga qabul qilib, pul mablag‘larini naqdlashtirish bilan shug‘ullanuvchi jinoiy guruh tuzgan. Uyushgan guruh boshqa fuqarolar nomiga 22 ta soxta firmalarni ochib, ularga norasmiy rahbarlik qilib kelgan.
Ushbu firmalarda 268 milliard so‘mlik noqonuniy pul aylanmalari amalga oshirilib, 19 milliard so‘m soliq to‘lovidan qochishga erishilgan, shuningdek, jinoiy yo‘l bilan topilgan 200 million so‘m legallashtirilgan. Hozirda Turg‘unboyev va uning 14 nafar jinoiy sheriklari sudda javob bermoqda.
Eslatib o‘tamiz, avvalroq O‘zbekistonda o‘tgan ikki yilda 1 ming 986 nafar mansabdor shaxs, moliya organlarining 41 nafar xodimlari korrupsiyaviy jinoyatlarni sodir etganligi uchun jinoiy javobgarlikka tortilgani, “Xalq banki” sobiq rahbari jinoiy guruh tuzgani, “Ark buloq” bojxona posti sobiq boshlig‘i olgan poralarini Bo‘stonliqdan dala hovli, Tashkent City’dan 2 ta uy, bitta noturar joy va Captiva xarid qilishga sarflagani, “Yangiobod ixtisoslashgan bozori” direktori qator korrupsiyaviy jinoyatlarni sodir etishda ayblangani haqida xabarlar berilgan edi.